‘वल्गैरिटी ही लाइफ है’ कहने वाली डिजाइनर ने बनाई, कार पर रखा नाम
मैरी क्वांट ब्रिटेन की मशहूर ड्रेस डिजाइनर रही हैं। 
क्वांट ने 1964 में मिनी ड्रेस को डिजाइन कर मार्केट में लॉन्च की और मिनी स्कर्ट लड़कियों के वार्डरॉब में शामिल हो गई।
पिछले दिनों दिल्ली में रहने वाले कंटेंट क्रिएटर समीर खान और भव्य कुमार स्कर्ट पहनकर दिल्ली मेट्रो में नजर आए। उनका यह वीडियो सोशल मीडिया पर खूब वायरल हुआ। इन दोनों ने स्कर्ट पहनकर जेंडर न्यूट्रल आउटफिट का मैसेज दिया।
बॉलीवुड एक्ट्रेस दिशा पाटनी को भी कुछ दिन पहले फ्लोरल मिनी ड्रेस में एक रेस्टोरेंट से बाहर निकलते देखा गया। इससे पहले वह टाइगर श्रॉफ की बहन के साथ भी ब्लैक मिनी ड्रेस में नजर आई थीं। सोशल मीडिया पर ये तस्वीरें वायरल हुईं तो फैंस ने कमेंट किया- छोटी बच्ची हो क्या? वैसे बता दें कि मिनी ड्रेस का बच्ची होने से कोई कनेक्शन नहीं।
सिर्फ दिशा ही नहीं, प्रियंका चोपड़ा, कृति सेनन, आलिया भट्‌ट और तारा सुतारिया जैसी सभी एक्ट्रेस मिनी ड्रेस में दिखती हैं। गर्मी के मौसम में मिनी ड्रेस हमेशा ट्रेंड में रहती है। इस ड्रेस की खासियत यह है कि यह कूल रखती भी है, दिखती भी है। साथ ही यंग लुक भी देती है।
मिनी ड्रेस की शुरू से ही बहस में घिरी रही है, लेकिन आज यह फिल्मों, थिएटर, फैशन शो, रेस्टोरेंट, एविएशन और स्पोर्ट्स का हिस्सा बन चुकी है।
आइए, जानते हैं कि मिनी ड्रेस आखिर किस बला का नाम है?
घुटनों से 4 से 5 इंच ऊपर यानी मिनी ड्रेस 
फैशन डिजाइनर सलीम अजगर अली कहते हैं कि मिनी ड्रेस का मतलब है, छोटी ड्रेस। दरअसल ड्रेसेज को 3 हिस्सों में बांटा जाता है। मिनी, मिडी और मैक्सी। घुटनों से 4-5 इंच ऊपर तक पहनी गई ड्रेस मिनी ड्रेस की कहलाती है। मिडी ड्रेस घुटनों तक ही होती है और मैक्सी ड्रेस एड़ियों तक लंबी होती है।
इसके अलावा माइक्रो मिनी ड्रेस होती है जो कंधों से नापें तो 32 इंच लंबी होती है। मिनी ड्रेस वन पीस ड्रेस भी हो सकती है और मिनी स्कर्ट भी हो सकती है।
खबर में आगे बढ़ने से पहले इस पोल में हिस्सा लेते चलें
1964 में ब्रिटिश डिजाइनर ने बनाई मिनी ड्रेस, कार पर रखा नाम 
मैरी क्वांट ब्रिटेन की मशहूर ड्रेस डिजाइनर रही हैं। अप्रैल, 2023 में 93 साल की उम्र में उन्होंने दुनिया को अलविदा कहा, लेकिन उनकी बनाई मिनी ड्रेस फैशन को हमेशा जिंदा और जवान रखेगी।
क्वांट ने 1964 में मिनी ड्रेस डिजाइन कर मार्केट में लॉन्च की और मिनी स्कर्ट लड़कियों के वार्डरॉब में शामिल हो गई। मिनी मानती थीं कि 'Vulgarity is life' यानी बेहूदगी ही जिंदगी है। शायद इसी सोच की वजह से उन्होंने उस दौर में हॉट पैंट्स और मिनी स्कर्ट्स भी डिजाइन कर डाली। इन ड्रेसेज का नाम क्वांट ने अपनी फेवरेट कार 'मिनी कूपर' पर रखा और ड्रेस को मिनी नाम मिला।
हालांकि, तब कई फेमस ब्रैंड्स ने मिनी ड्रेस को फूहड़, बदसूरत और बकवास फैशन तक बताया। 2014 में न्यूयॉर्क डेली न्यूज को इंटरव्यू देते हुए मैरी ने कहा था कि 'मिनी स्कर्ट विरोध का तरीका है।'
प्राचीन मिस्र में महिलाएं पहनती थीं मिनी स्कर्ट जैसी ड्रेस 
करीब 7 हजार साल पहले प्राचीन मिस्र में जो महिलाएं करतब दिखाती थीं, वह मिनी स्कर्ट पहना करती थीं। कई साल बाद मिनी स्कर्ट की एंट्री यूरोप में हुई। 1926 में पेरिस में म्यूजिक हॉल Folies Bergère में जोसफिन बेकर नाम की आर्टिस्ट ने मिनी स्कर्ट पहनी। 1950 में साइंस फिक्शन फिल्मों जैसे ‘फ्लाइट टु मार्स’ और ‘फॉरबिडन प्लेनेट’ में मिनी स्कर्ट पहने एक्ट्रेसेस देखने को मिलीं।
बॉलीवुड एक्ट्रेसेज भी मिनी ड्रेस को बहुत पसंद करती हैं। ग्राफिक्स देखिए:
मिनी ड्रेस पर हुआ बवाल
1960 के दौर में फैशन की दुनिया बदल रही थी। महिलाओं को इससे पहले इतनी आजादी नहीं मिली थी। 1964 में मिनी स्कर्ट बनने के बाद यह उनकी खुले खलायात और फ्रीडम का प्रतीक बन गई। मिनी स्कर्ट उस समय की सबसे हॉट फैशन ट्रेंड बन गई, लेकिन 1966 में डिओर (Dior) फैशन शो में मिनी स्कर्ट को शामिल नहीं किया गया, जिससे महिलाएं नाराज हो गईं। तब 'ब्रिटिश सोसाइटी फॉर द प्रोटेक्शन ऑफ मिनी स्कर्ट्स' नाम के ग्रुप ने फैशन शो के बाहर “Mini skirts forever” का बोर्ड लेकर प्रदर्शन तक किया था।
कम हाइट वाली लड़कियां लगती हैं लंबी
सलीम अजगर अली कहते हैं मिनी ड्रेस को खुले विचारों के साथ जोड़ा जाता रहा है। गर्मी में मिनी ड्रेसेज कूल लगती हैं। स्लिम लड़कियां ‘बॉडीकॉन मिनी ड्रेस’ पहन सकती हैं। हालांकि, जिनका कमर और पेट पर वजन ज्यादा है, उन्हें ‘ए लाइन मिनी ड्रेस’ पहननी चाहिए। ए लाइन ड्रेस A शेप की ड्रेस होती है जो नीचे से खुली होती है।
मिनी ड्रेस लंबी हाइट वाली लड़कियों को टॉल लुक तो देती ही है, लेकिन जिनकी हाइट छोटी है वे भी टॉल लगती हैं, क्योंकि इस ड्रेस में टांगें ज्यादा नजर आती हैं। फैशन की भाषा में कहें तो ‘लेग्स हाइलाइट’ होती हैं।
मिनी ड्रेस हर मौके के लिए बेस्ट
मिनी ड्रेस ऐसी ड्रेस है जिसे हर मौके पर पहना जा सकता है। यह पार्टी, कैजुअल मीटिंग, ऑफिस, गेट-टुगेदर जैसे हर जगह परफेक्ट लगती है। बस, मौके के हिसाब से एक्ससेरीज को चुनें। वन पीस ड्रेस को जैकेट, श्रग, वेस्ट बेल्ट के साथ स्टाइल अप किया जा सकता है। मिनी स्कर्ट को जैकेट, ब्लेजर, टॉप और शर्ट के साथ पहना जा सकता है।
लड़कियां जिनके पेट पर मोटापा होता है, वे ए लाइन टॉप या लूज शर्ट के साथ मिनी स्कर्ट पहन सकती हैं। मिनी ड्रेस क्लासी और वर्सटाइल गारमेंट है। इसे पहनने के लिए मौके और एक्सेसरीज का ध्यान रखें।
मिनी ड्रेसेज पर फुटवेयर सबसे ज्यादा हाइलाइट होते हैं। ग्राफिक्स से जानिए मिनी ड्रेसेज के साथ कैसे फुटवेयर पहनें:
मिनी ड्रेसेज पहनने के साथ उठने-बैठने का खास सलीका
फैशन डिजाइनर शिल्पी आहूजा कहती हैं कि मिनी ड्रेस हर तरह की बॉडी शेप पर अच्छी लगती है। इसमें कई वैरायटी भी आती हैं। मिनी ड्रेस में बॉडी कॉन, ए लाइन, फ्रिल्ड, रैप, एम्पीयर वेस्ट, ऑफ शोल्डर, हॉटर जैसे कई ऑप्शन हैं।
मिनी ड्रेस पहनकर आसानी से वॉक किया जा सकता है, लेकिन इन्हें कैरी करते समय अपनी चाल-ढाल का खास ख्याल रखना जरूरी है, जिससे लड़की 'उप्स' मोमेंट यानी शर्मिदा होने से बची रहे। मिनी ड्रेस कैरी करने के दौरान उठने-बैठने पर ध्यान दें। बैठने से पहले ड्रेस को थोड़ा नीचे खींचकर, पैरों को क्रॉस करके बैठं। बैठते हुए हाथ थाइज पर रखें। उठने पर ड्रेस ऊपर चढ़ जाती है इसलिए हमेशा पैरों को क्रॉस करके ही उठें फिर ड्रेस नीचे की तरफ खींचें और पैर सीधे करके चलें। वैसे भी मैनर्स ये कहते हैं कि पैर समेटकर बैठना चाहिए।
बॉलीवुड में मिनी ड्रेस की एंट्री 
1974 में मलयाली फिल्म 'चट्‌टाकारी' रिलीज हुई जिसमें मलयालम एक्ट्रेस लक्ष्मी ने जूली का किरदार निभाया। इंडियन फिल्म इंडस्ट्री में इस एक्ट्रेस के साथ मिनी ड्रेस की एंट्री हुई। वह इस फिल्म में एंग्लो इंडियन लड़की बनी थीं।
शुरुआती दिनों में फिल्मों में मिनी स्कर्ट्स और ड्रेसेज को ‘वैंप’ यानी खलनायिकाओं या नेगेटिव किरदार निभाने वाली से जोड़ा जाता था, लेकिन अब हर एक्ट्रेस मिनी ड्रेस पहने दिखती है।
मिनी ड्रेसेज में कई एक्ट्रेसेज असहज दिख चुकी हैं। ग्राफिक्स से जानिए:
सेक्शुअल हैरेसमेंट के खिलाफ मिनी ड्रेस पहन किया विरोध
2014 की बात है। जिम्बाब्वे में एक महिला के साथ सेक्शुअल हैरेसमेंट का मामला सामने आया। इसके बाद वहां की महिलाओं ने मिनी स्कर्ट पहनकर रैली निकाली और देश को अपने लिए सुरक्षित बनाने की मांग की।
2018 में न्यूयार्क की कोलंबिया यूनिवर्सिटी ने ड्रेस कोड को लेकर नोटिस जारी किया था जिसमें लिखा था कि लड़कियों की हाई नेकलाइन और छोटी ड्रेसेज टीचर और बाकी स्टूडेंट्स का ध्यान भटका रही हैं। ऐसे में यूनिवर्सिटी की स्टूडेंट्स ने मिनी स्कर्ट पहनकर इसका विरोध किया।
जब रानी मुखर्जी मिनी ड्रेस में हुईं असहज
शाहरुख खान, काजोल और रानी मुखर्जी की सुपरहिट फिल्म 'कुछ-कुछ होता है' का सुपरहिट गाना 'कोई मिल गया' आपको याद ही होगा। इस गाने में रानी मुखर्जी ने पर्पल कलर की शिमरी मिनी ड्रेस पहनी थी। एक इंटरव्यू में रानी ने बताया था कि जब वह यह फिल्म कर रही थीं, तब वह 17 साल की थीं। यह ड्रेस बहुत छोटी थी और उन्होंने कभी इतनी शॉर्ट ड्रेस नहीं पहनी थी।
वह इस ड्रेस को पहनकर कंफर्टेबल नहीं थीं। जब यह आउटफिट सेट पर आया तो सबको लगा कि यह बेबी सना के लिए है। काजोल ने भी रानी से पूछा था कि तुम यह ड्रेस पहनकर शूटिंग कर पाओगी, तो रानी ने जवाब दिया था-पता नहीं, लेकिन करण जौहर ने सेट पर इतना पॉजिटिव माहौल बनाया कि रानी पर आराम से गाना पिक्चराइज किया।
खेल में मिनी स्कर्ट की एंट्री
यूरोप में 19वीं सदी में महिलाओं ने खेल के मैदान में कदम रखने शुरू किए। उस समय वे लॉन्ग स्कर्ट में हाइकिंग, गोल्फ और टेनिस जैसे कई खेलों में हिस्सा लेने लगी थीं।
1900 में ओलिंपिक खेलों के तहत गोल्फ और टेनिस में महिलाओं को शामिल किया गया। उन दिनों महिला खिलाड़ी लंबी स्कर्ट ही पहनती थीं। 1925 में फ्रेंच फैशन डिजाइनर जीन पटू (Jean Patou) ने महिला स्विमर्स के लिए स्विमिंग जर्सी और टेनिस प्लेयर्स के लिए शॉर्ट स्कर्ट बनाई।
1926 में मशहूर फ्रेंच टेनिस प्लेयर Suzanne Lenglen ने विंबलडन टूर्नामेंट में पहली बार लाइट सिल्क की मिनी स्कर्ट पहनी। हालांकि, महिला खिलाड़ी का शॉर्ट स्कर्ट पहना कभी भी लोगों को पसंद नहीं आया।
2005 में भारत की मशहूर टेनिस प्लेयर सानिया मिर्जा के खिलाफ शॉर्ट स्कर्ट पहनने पर फतवा जारी हो गया था।
चीयर लीडर्स को पहनाई गई 'रा-रा' नाम की मिनी स्कर्ट
IPL शुरू हुआ तो खिलाड़ियों से ज्यादा खेल के मैदान पर छोटी स्कर्ट में डांस कर रही चीयर लीडर्स ने लाइमलाइट बटोरी। चीयर लीडर्स की शुरुआत अमेरिका में 18वीं सदी में हुई। उस समय स्टूडेंट्स और टीचर्स के बीच अनबन हो गई थी जिससे दंगे भड़के और कॉलेज की बिल्डिंग को जला दिया गया। ऐसे में स्टूडेंट्स ने कॉलेज के कंट्रोल से बाहर एक्स्ट्रा करिकुलर एक्टिविटीज की शुरुआत की जिसमें लड़के ही चीयर लीडर्स होते थे।
1897 में प्रिंसटन फुटबॉल क्लब ने ‘चीयर लीडर’ शब्द का इस्तेमाल किया। क्लब ने 3 लड़कों को ‘चीयर लीडर’ चुना। यह लड़के टीम का उत्साह बढ़ाते थे। 1923 तक लड़के ही ‘चीयर लीडर्स’ हुआ करते थे। इसी साल मिनेसोटा यूनिवर्सिटी ने लड़कियों को चीयर लीडर बनाया। 1950 में चीयर लीडर्स प्रोफेशन बन गया और लड़कियों ने 'रा-रा' नाम की मिनी स्कर्ट पहनी।
जापान में मिनी ड्रेस में फोटो क्लिक की तो हो सकती है जेल
मिनी ड्रेस को मौके मुताबिक पहनना और इस फैशन की तारीफ करना, कॉम्प्लिमेंट देना एक बात है, लेकिन मिनी ड्रेस पहनी किसी लड़की को घूरें नहीं और ना ही फोटो क्लिक करें। ऐसी हरकत आपको जेल पहुंचा सकती है। हाल ही में जापान में महिलाओं की सुरक्षा के लिए नया बिल संसद में पेश किया गया है। अगर यह पास होता है और कोई व्यक्ति महिलाओं की स्कर्ट पहने आपत्तिजनक फोटो क्लिक करता है तो उसे 3 साल की जेल हो सकती है। ऐसे मामलों को ‘अपस्कर्टिंग’ कहा जाता है।
‘अपस्कर्टिंग’ यानी छोटे कपड़ों में महिलाओं के फोटो क्लिक करना और उन्हें पोर्न वेबसाइटों को बेच देना। ब्रिटेन और यूरोप के कई देशों में इस हरकत को रेप की कैटेगरी में शामिल किया गया है।
मिनी ड्रेस ऐसी फैशन गारमेंट है जिसका फैशन और क्रेज कभी खत्म नहीं होगा। लेकिन समय-समय पर इस ड्रेस और लड़कियों की खुली टांगों का दिखना लोगों को बर्दाश्त नहीं होता, इसलिए इस ड्रेस पर फूहड़पन और अश्लीलता का लेबल लगा दिया जाता है। ड्रेस कोई भी हो अगर उसे पहनने वाला सहज महसूस करता है और उसे कोई दिक्कत नहीं होती तो फिर किसी को परेशानी क्यों? हां, इतना जरूर है कि समय और माहौल को देखकर ही ड्रेस चुननी चाहिए।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।